google/wiki40b huggingface dataset:
Κέντρο Ελληνικής Γλώσσας

Επισκόπηση

Το Κέντρο Ελληνικής Γλώσσας έχει ως σκοπό την ενίσχυση και προώθηση της ελληνικής γλώσσας εντός και εκτός της Ελλάδας, την οργάνωση της διδασκαλίας της σε αλλοδαπούς και ομογενείς, τη στήριξη των διδασκόντων την ελληνική γλώσσα στο εξωτερικό και στο εσωτερικό και την παραγωγή κάθε μορφής υλικού που θα συντελούσε στην προβολή και διάδοση της ελληνικής γλώσσας.

Εξετάσεις Ελληνομάθειας

Το Κέντρο Ελληνικής Γλώσσας είναι υπεύθυνος φορέας για τη διενέργεια εξετάσεων πιστοποίησης της ελληνομάθειας. Οι εξετάσεις για την Πιστοποίηση Επάρκειας της Ελληνομάθειας διεξάγονται σε εξεταστικά κέντρα που έχει αναγνωρίσει το ΚΕΓ στην Ελλάδα και στο εξωτερικό. Οι υποψήφιοι εξετάζονται σε έξι επίπεδα γλωσσικής επάρκειας και αξιολογούνται σε τέσσερις ή πέντε δεξιότητες, δηλαδή στην κατανόηση και παραγωγή γραπτού κειμένου, στην κατανόηση και παραγωγή προφορικού λόγου και στη χρήση γλώσσας.
Διεξάγονται ακόμη εξετάσεις Ελληνομάθειας για Ειδικούς Σκοπούς και εξετάσεις Ελληνομάθειας για υποψηφίους Κέντρων Επαγγελματικής Κατάρτισης (ΚΕΚ)

Πύλη για την Ελληνική γλώσσα και τη γλωσσική εκπαίδευση

H Πύλη για την ελληνική γλώσσα και τη γλωσσική εκπαίδευση είναι διαδικτυακό περιβάλλον που σχεδιάστηκε για λογαριασμό του ΥΠΕΠΘ με προδιαγραφές εθνικής Πύλης για την ελληνική γλώσσα. Απευθύνεται σε ερευνητές, φοιτητές, διδάσκοντες, μαθητές και γενικότερα σε όλους όσοι ενδιαφέρονται για την ελληνική γλώσσα, εντός και εκτός Ελλάδας. Η πύλη παρέχει ηλεκτρονικά λεξικά και σώματα κειμένων, όπως και υποστηρικτικό υλικό για τη μελέτη και τη διδασκαλία της ελληνικής γλώσσας.
Μάρκος Νομικός

Βιογραφία

Γεννήθηκε στη Σαντορίνη και ήταν γιος του Πέτρου Νομικού, ιδρυτή της "Θηραϊκής Ακτοπλοΐας" (1930). Ακολούθησε νομικές σπουδές στο Πανεπιστήμιο της Αθήνας.Το 1918, έγινε εφοπλιστής και 5 χρόνια αργότερα ανέλαβε τη διεύθυνση της εταιρείας του πατέρα του, Πέτρου Νομικού. Σε ένα από τα κότερά του, το "Νόρθγουιντ", είχε ταξιδέψει στα ελληνικά νησιά, ως προσκεκλημένη, η Ζακλίν Κένεντι Ωνάση, το 1963, λίγους μήνες προτού δολοφονηθεί ο σύζυγός της, Τζον Φ. Κένεντι. 
Εξελέγη για πρώτη φορά βουλευτής Θήρας στις εκλογές του 1952 με τον Ελληνικό Συναγερμό και στη συνέχεια εντάχθηκε στην ΕΡΕ, με την οποία εξελέγη βουλευτής Κυκλάδων το  1956,  1958,  1961,  1963 και  1964. 
Ήταν παντρεμένος με την Αννίκα Πρωτονοταρίου και απέκτησαν 4 παιδιά: την Αναστασία (γ. 1918), τον Αναστάσιο (γ. 1920), την Αντωνία (γ. 1921) και τη Μαρία (γ. 1928).
Διετέλεσε μεταξύ άλλων μέλος του Δ.Σ. της "ΑΓΕΤ Ηρακλής".
Απεβίωσε σε ηλικία 86 ετών, στις 7 Φεβρουαρίου 1984.
Αρίστος Κασμίρογλου

Βιογραφικά στοιχεία

Ο Άριστος Κασμίρογλου γεννήθηκε στην Αθήνα, από γονείς από την Μικρά Ασία. Είναι πτυχιούχος της Νομικής Σχολής του Εθνικού και Καποδιστριακού Πανεπιστημίου Αθηνών. Είναι συνταξιούχος διευθυντής της Εταιρείας Ύδρευσης και Αποχέτευσης Πρωτεύουσας (ΕΥΔΑΠ Α.Ε.) και στέλεχος του Συλλόγου «Φίλοι του Αγίου Όρους».
Το 1996 ανέλαβε καθήκοντα Αναπληρωτή Πολιτικού Διοικητή της Αυτόνομης Μοναστικής Πολιτείας Αγίου Όρους, και έχαιρε της εκτίμησης του Οικουμενικού Πατριαρχείου Κωνσταντινουπόλεως, της Εκκλησίας της Ελλάδος και του Αγίου Όρους.
Από το 1999 έως το 2004, χρημάτισε καθήκοντα Διευθυντή του Ραδιοφωνικού Σταθμού της Εκκλησίας της Ελλάδος. Παράλληλα συμμετείχε στην Συνοδική Επιτροπή Τύπου, Δημοσίων Σχέσεων και Διαφωτίσεως της Εκκλησίας της Ελλάδος.
Ασχολείται με το Άγιο Όρος, από το 1977 ως ιδρυτικό μέλος και γραμματέας των «Φίλων του Αγίου Όρους».
Στις 29 Απριλίου 2010, προήχθη σε Πολιτικός Διοικητής της Αυτόνομης Μοναστικής Πολιτείας του Αγίου Όρους, θέση την οποία διατήρησε έως τις 12 Αυγούστου 2018.
Στις 27 Αυγούστου 2019, διορίστηκε Πολιτικός Υποδιοικητής της Αυτόνομης Μοναστικής Πολιτείας του Αγίου Όρους.
Γεώργιος Α΄ Γκίζι

Βαρόνος της Χαλανδρίτσας

Παντρεύτηκε σε πρώτο γάμο μια ανώνυμη κόρη του Γκυ ντε Λα Τρεμουάιγ και κληρονόμησε την βαρωνία της Χαλανδρίτσας στο Πριγκιπάτο της Αχαΐας (1286), διορίστηκε στην συνέχεια Καστελάνος της Καλαμάτας (1292). Την ίδια χρονιά ο Αραγωνέζος ναύαρχος Ρουτζέρο ντι Λαούρια ξεκίνησε μια σειρά από επιδρομές στις Ελληνικές περιοχές και στα Φραγκοκρατούμενα νησιά στο Αιγαίο Πέλαγος, κατόπιν έφτασε στην Πύλο. Ο πρίγκιπας Φλωρέντιος της Αχαΐας απουσίαζε στην Ιταλία και υπήρχε σοβαρός κίνδυνος να καταλάβουν οι Αραγωνέζοι περιοχές του πριγκιπάτου. Ο Γεώργιος συγκέντρωσε 100 ιππότες στην Ανδρούσα και επιτέθηκε στους Αραγωνέζους, στην σύντομη μάχη που ακολούθησαν οι Αχαιοί ηττήθησαν και ο Γεώργιος συνελήφθη αιχμάλωτος στην Μάχη του Ζόγκλου. Ο Γεώργιος ελευθερώθηκε με 8.000 Υπέρπυρα αμέσως μετά την αναχώρηση του στόλου της Αραγωνίας για την Γλαρέντζα.

Κληρονόμος Τήνου, Μυκόνου, Κέας, Σερίφου και Εύβοιας

Ο πατέρας του πέθανε (1303) και ο Γεώργιος κληρονόμησε την Τήνο, την Μύκονο, την Κέα και την Σέριφο.
Το 1304 με την βοήθεια άλλων βαρώνων απέτρεψε τους Βυζαντινούς από την κατάληψη του Κάστρου του Μπωφόρ. Με την δεύτερη σύζυγο του Αλίκη νταλε Κάρτσερι απέκτησε κληρονομικά δικαιώματα στην Εύβοια και έγινε Τριτημόριος της Εύβοιας. Ο Γεώργιος Α΄ Γκίζι έπεσε στην Μάχη του Κηφισού όπου έσπευσε να βοηθήσει τον Δούκα των Αθηνών Γκωτιέ Ε΄ του Μπριέν απέναντι στην Καταλανική Εταιρεία (1311). Η δεύτερη σύζυγος του Αλίκη πέθανε το 1313.
Κατίκι Δομοκού

Το Κατίκι Δομοκού είναι τυρί από αιγοπρόβειο γάλα, με περιοχή προέλευσης το Δομοκό Φθιώτιδας. Είναι λευκό, μαλακό τυρί με λίγα λιπαρά. Έχει μέγιστη υγρασία 75%, αλάτι 1%, ελάχιστο λίπος επί ξηρού 40%. Η μέση θρεπτική αξία ανά 100 γραμμάρια προϊόντος είναι 169 χιλιοθερμίδες, 10 γρ. πρωτεΐνες, 3 γρ. υδατάνθρακες και 13 γρ. λιπαρά. Πρόκειται για παραδοσιακό προϊόν με Π.Ο.Π.. Παρασκευάζεται από παστεριωμένο γάλα που πήζει χωρίς πυτιά και στραγγίζεται σε υφασμάτινους σάκους. Διατίθεται συσκευασμένο στα σούπερ μάρκετ.
Σερβίρεται σε τόστ ή ντάκο , συνοδεύει σαλάτες και γεμίζει πίτες.
Πευκέτιος

Ο Πευκέτιος ήταν ένας από τους 50 γιους του βασιλιά της Αρκαδίας Λυκάονα και ιδρυτής αποικίας στην σημερινή Ιταλία.
Έζησε την εποχή του Κατακλυσμού του Δευκαλίωνα και ακολούθησε τον αδελφό του Οίνωτρο στην αποστολή για αναζήτηση γης για εποικισμό, μάλιστα σύμφωνα με τον Παυσανία ήταν η πρώτη αποστολή για εποικισμό και ίδρυση πόλεων σε βαρβαρικά εδάφη , εκτός Ελλάδας. Το πρώτο μέρος που έφτασαν ήταν στην σημερινή Απουλία της Ιταλίας, ο Πευκέτιος εγκαταστάθηκε εκεί και όλη η περιοχή πήρε το όνομα του Πευκετία. Αργότερα βοήθησε και τα αδέλφια του 'Ιαπυς και Δαύνο να εποικίσουν άλλες περιοχές της Ιταλικής χερσονήσου.
Σταύρος Σταθάκης

Ποδοσφαιρική καριέρα

Γεννηθείς στην Αλεξανδρούπολη, αγωνίστηκε σε ηλικία 17 ετών στην ΠΑΕ Θράκη, μέχρι το 2007.

Ξάνθη

Υπέγραψε συμβόλαιο με την Skoda Ξάνθη, στα 20 του χρόνια. Δυνατό του σημείο το αριστερό σουτ, και τη σεζόν 2010-2011 είχε σκοράρει στο τελευταίο παιχνίδι της σεζόν με φάουλ από μακρινή απόσταση. Στις 30 Ιουλίου του 2012, ανακοινώθηκε από την επίσημη σελίδα της ομάδας ο δανεισμός του παίκτη για έναν χρόνο στην Ένωσις Νέων Παραλιμνίου.

ΑΕΚ

Όταν εξέπνευσε το καλοκαίρι του 2013, ο δανεισμός του, αφέθηκε ως ελεύθερος από την Ξάνθη και υπέγραψε ιδιωτικό συμφωνητικό τριών χρόνων, με την ΑΕΚ, που θα αγωνιστεί στην πρώτη ερασιτεχνική κατηγορία για την σεζόν 2013-14, λόγω χρεοκοπίας.
Λόγχη (σκεύος)

Λόγχη είναι λειτουργικό σκεύος της .

Πληροφορίες

Η λόγχη είναι μεταλλικό λειτουργικό σκεύος της Εκκλησίας σε σχήμα λόγχης. Με αυτό ο ιερέας τεμαχίζει τον άρτο της προθέσεως. Το σκεύος παραπέμπει στη λόγχη του Ρωμαίου στρατιώτη που διαπέρασε την πλευρά του Ιησού.
Ελευθέριος Καζάνης

Βιογραφία

Γεννήθηκε το 1861. 
Άρχισε την καλλιτεχνική του κατάρτιση στην ξυλογραφία. Βραβεύθηκε επανειλημμένα. Από το 1907 επιδόθηκε και στις τριχρωμίες, ενώ αργότερα έγινε φωτογράφος. 
Απεβίωσε το 1930.
Βιβλιοθήκη Δημητσάνας

Ιστορική αναδρομή

Ιδρύθηκε μαζί με το περίφημο Σχολείο το έτος 1764 και αποτελέστηκε αρχικά από τα βιβλία που μεταφέρθηκαν εκεί από την Μονή του Φιλοσόφου. Εμπλουτίστηκε συστηματικά επί 57 έτη με εκδόσεις κυρίως Ελλήνων συγγραφέων πεζογράφων και ποιητών και εκκλησιαστικών πατέρων.
Στα δύο πρώτα χρόνια της επανάστασης λεηλατήθηκε και το χαρτί χρησίμευσε για την κατασκευή πυριτιδοβολών. Έμειναν μόνο 550 τόμοι. Μετά την επανάσταση προστέθηκαν από δωρεές άλλα 2.000 βιβλία.
Γουλιέλμος Λουδοβίκος του Άνχαλτ-Χάρτσγκεροντε

Βιογραφία

Ήταν ο μόνος γιος του Φρειδερίκου πρίγκιπα του Άνχαλτ-Χάρτσγκεροντε και της Ιωάννας-Ελισάβετ, κόρης του Ιωάννη-Λουδοβίκου πρίγκιπα του Νασσάου-Χάνταμαρ.
Το 1709 απεβίωσε στο Χάρτσγκεροντε σε ηλικία 66 ετών. Ήταν άτεκνος και το Χάρτσγκεροντε περιήλθε στον εξάδελφό του Βίκτωρα-Αμεδαίο πρίγκιπα του Άνχαλτ-Μπέρνμπουρκ, από το οποίο αποσπάστηκε.

Οικογένεια

Νυμφεύτηκε το 1671 την Ελισάβετ-Αλμπερτίνη, κόρη του Αλβέρτου-Όθωνα Β΄ κόμη του Ζολμς-Λάουμπαχ· δεν απέκτησαν απογόνους.
Κυβερνείο Μουμπαράκ Αλ-Καμπίρ

Το Κυβερνείο Μουμπαράκ Αλ-Καμπίρ (αραβικά: محافظة مبارك الكبير‎ Muḥāfaẓat Mubārak al Kabīr) είναι κυβερνείο του Κουβέιτ. Στεγάζει κυρίως κατοικημένες περιοχές. Ιδρύθηκε το 2000 όταν το κυβερνείο Χαουαλλί  χωρίστηκε στα δύο. Το κυβερνείο υποδιαιρείται σε 8 περιοχές και πρωτεύουσα είναι το Μουμπαράκ Αλ-Καμπίρ. Έχει έκταση 100 τ.χλμ. και πληθυσμό 230.727 κατοίκων, σύμφωνα με στοιχεία για τον Ιούνιο του 2014.
1086 Νάτα

Φυσικά χαρακτηριστικά

Η μέση διάμετρος της Νάτα εκτιμάται σε 66,27 χιλιόμετρα. O φασματικός τύπος της είναι Ch, ενώ το άλβεδό της είναι 0,0767. Η Νάτα περιστρέφεται γύρω από τον εαυτό της μία φορά κάθε 18 ώρες και 4,4 λεπτά.
Κοινότητα Μαλακάσης

Ιστορική εξέλιξη της Κοινότητας

Η κοινότητα Μαλακάσας συστάθηκε το 1934 αποτελούμενοι από τους οικισμούς Μαλακάσα και Μήλεσι που μέχρι τότε ανήκαν στην Μαρκοπούλου Ωρωπού. Έδρα της κοινότητας ορίστηκε η Μαλακάσα. Το 1961 εντάχθηκε στην κοινότητα και ο οικισμός Σφενδάλη ο οποίος αναγνωρίστηκε τότε. Η κοινότητα διατηρήθηκε αμετάβλητη με την διοικητική διαίρεση του 1997 και καταργήθηκε με την εφαρμογή του σχεδίου Καλλικράτης την 1η Ιανουαρίου του 2011, οπότε εντάχθηκε στον διευρυμένο δήμο Ωρωπού.
Τζον Κουφούρ

Καριέρα

Γεννήθηκε στις 8 Δεκεμβρίου του 1938. Ήταν Υπουργός Εξωτερικών την περίοδο 1969-72. Ήρθε σε σύγκρουση με τον ισχυρό άνδρα της χώρας, Τζέρι Ρόλιγκς και παραιτήθηκε. Επανήλθε στην πολιτική πολλά χρόνια αργότερα. Εξελέγη Πρόεδρος στο β΄ γύρο (2000) με 56,7% και επανεξελέγη στις 10 Δεκεμβρίου 2004, με 52,4%. Στις 29 Ιανουαρίου 2007 ανέλαβε την προεδρία της Αφρικανικής Ένωσης. Τον διαδέχθηκε στην προεδρία της χώρας ο Τζον Άτα Μιλς.
Ιωάννης Φαδρίκ

Βιογραφία

Ήταν γιος τού Αλφόνσο Φαδρίκ γενικού αντιπροσώπου στο δουκάτο των Αθηνών & των Νέων Πατρών (Υπάτης) και της Μαρούλλα ντα Βερόνα, κόρης και κληρονόμου τού Βονιφατίου κυρίου της Καρύστου & τού 1/3 της Ευβοίας.
Έγινε κύριος της Αίγινας και της Σαλαμίνας το 1350. Αδέλφια του ήταν ο Πέδρο Φαδρίκ κύριος στο Λοιδωρίκι, τη Βιτρινίτσα, την Αίγινα & το Ζητούνι, ο Ιάκωβος Φαδρίκ διάδοχος τού Πέδρο, ο Γουλιέλμος Φαδρίκ κύριος της Λειβαδιάς, ο Βονιφάτιος Φαδρίκ και η Σιμόνα, σύζυγος τού Γεωργίου Β΄ Γκίζι κυρίου της Τήνου & Μυκόνου.
Ακούμια Ρεθύμνης

Ιστορία

Η ίδρυση του χωριού προσδιορίζεται στην ακμή της Βυζαντινής αυτοκρατορίας περί το 1000 μ.χ.  και πιο συγκεκριμένα όταν ο Νικηφόρος Φωκάς ελευθέρωσε την Κρήτη από τους Άραβες και εγκατέστησε χριστιανικές οικογένειες για την ενίσχυση του πληθυσμού, γεγονός που επιβεβαιώνουν οι τοιχογραφίες στον Χριστό (εκκλησία της Μεταμόρφωσης του Σωτήρα) που χρονολογούνται από τον 10ο-11ο αιώνα.
Η παρουσία του στους ιστορικούς αγώνες υπήρξε συνεχής τόσο στην κρητική επανάσταση με την ιστορικά μαρτυρημένη συμμετοχή του καπετάνιου Αναγνώστη Μαρινάκη και τη σύναξη των καπεταναίων κάτω από τον πλάτανο όσο και στους Βαλκανικούς πολέμους αλλά και στη Μικρασιατική εκστρατεία ως και την Κατοχή.

Ονομασία

Η ονομασία ανάγεται σε παραφθορά της λέξης Κομνηνός από τη μεγάλη Βυζαντινή οικογένεια γόνοι της οποίας μεταφέρθηκαν στην Κρήτη ή κατ’ άλλη άποψη ο ιδρυτής του ονομαζόταν Κουμής σύμφωνα και με το Βυζαντινολόγο επιστήμονα Νικόλαο Παπαδάκη από τις Βρύσες. Τρίτη εκδοχή θέλει την ονομασία από τη λέξη κουμί = κούμος = μικρός πρόχειρος καταυλισμός > τα  Κούμια > τ’ Ακούμια > τα  Ακούμια.

Πληθυσμός

Κατεξοχήν γεωργική περιοχή με μοιρασμένους πάντοτε τους κατοίκους στον κύριο αστικό οικισμό και στις αγροικίες της Γιαλιάς. Η ενασχόληση με τη γεωργία και την κτηνοτροφία βοήθησε στη διαμόρφωση μιας κλειστής οικονομικής κοινότητας με περιορισμένα ανοίγματα έκανε την επιβίωση δύσκολη κάτω από αντίξοες συχνά συνθήκες. Γι αυτό ίσως εκτιμούσαν ιδιαίτερα τα γράμματα και τη μόρφωση που έδινε τη δυνατότητα στους νεότερους να βελτιώσουν την ποιότητα ζωής τους κι έτσι εξηγείται ο μεγάλος αριθμός των μορφωμένων αλλά και η –εσωτερική κυρίως- μετανάστευση.
Ομοιογενής πάντοτε και ευάριθμη κοινότητα αυτάρκης, με πλούσια λαϊκή παράδοση οριοθετημένη από τις ανάγκες της καθημερινότητας, παρουσιάζει ιδιαίτερο λαογραφικό ενδιαφέρον για το μελετητή. Αυτάρκης και ιεραρχημένη κοινωνία με αυστηρές αρχές και θρησκευτικούς κανόνες, με αλληλεγγύη μεταξύ των κατοίκων και συναίνεση σε σημαντικά θέματα - σ’ αυτό οφείλει ίσως τη χαμηλή εγκληματικότητα - έχει ως σημείο αναφοράς την κοινή θρησκευτική ζωή που προσδιορίζει και την κοινωνική και εκφράζεται πάντα με σημείο αναφοράς την πλατεία όπου και η κεντρική εκκλησία της Παναγίας με το ομώνυμο πανηγύρι.
Σήμερα, δημογραφικά συρρικνωμένη η κοινότητα επιβιώνει σταθερά με βελτιωμένες τις συνθήκες ζωής και με έντονη κινητικότητα κυρίως στη διάρκεια του καλοκαιριού οπότε η συγκέντρωση του ντόπιου πληθυσμού με  σημείο αναφοράς το πανηγύρι του Δεκαπενταύγουστου και τη ζωηρή κίνηση της παραλίας ενισχύουν την παρουσία της και διαμορφώνουν ένα νέο πρόσωπο που συνδυάζει την παράδοση με το σύγχρονο τρόπο ζωής.

Εκκλησιαστική υπαγωγή

Η ενοριακή εκκλησία του χωριού είναι αφιερωμένη, όπως αναφέρθηκε παραπάνω, στη Κοίμηση της Θεοτόκου. Εκκλησιαστικά υπάγεται στην Α΄ Αρχιερατική περιφέρεια της Ιεράς Μητροπόλεως Λάμπης, Συβρίτου και Σφακίων.
Μόδεστος Παντελή

Βιογραφία

Ο Παντελή γεννήθηκε την 16η Δεκεμβρίου 1923 στο Λιοπέτρι Αμμοχώστου. Γονείς του ήταν οι Παντελής Γεωργίου και Χιονού Παντελή ενώ είχε άλλα τέσσερα αδέλφια. Ήταν παντρεμένος και είχε δύο παιδιά. Φοίτησε στο δημοτικό σχολείο του χωριού του μέχρι την τρίτη τάξη και έπειτα ασχολήθηκε με τη γεωργία. Τον Φεβρουάριο του 1955 οργανώθηκε στην ΕΜΑΚ (η αρχική ονομασία της ΕΟΚΑ) μαζί με τα αδέλφια του και ήταν μέλος της ομάδας του Γρηγόρη Αυξεντίου.

Θάνατος

Τα μεσάνυχτα της 31ης Μαρτίου προς την 1η Απριλίου του 1955, ανέλαβε με τον Ανδρέα Κάρυο να προκαλέσει βραχυκύκλωμα σε ηλεκτροφόρα σύρματα που τροφοδοτούσαν στρατόπεδο έξω από τον οικισμό Αυγόρου, σκοτώθηκε όμως από ηλεκτροπληξία στην προσπάθειά του να κόψει ένα από τα ηλεκτρικά καλώδια υψηλής τάσης, ενώ και ο Κάρυος υπέστη εγκαύματα.
2572 Αννσνέλλ

Φυσικά χαρακτηριστικά

Τα κυρίως φυσικά χαρακτηριστικά του Αννσνέλλ είναι άγνωστα. Ο Αννσνέλλ περιστρέφεται γύρω από τον εαυτό του μία φορά κάθε 5 ως 8 ώρες περίπου.
ΕΘΑ Έγκωμης

Ίδρυση

Η ΕΘΑ Έγκωμης δημιουργήθηκε το 1942 από την ενοποίηση των σωματείων Θύελλας και Αναγέννηση. Στο σωματείο δόθηκε το όνομα Ένωσις Θυέλλης Αναγεννήσεως Έγκωμης (ΕΘΑ Έγκωμης).

Καλαθοσφαίριση ανδρών

Το καλαθοσφαιρικό τμήμα ανδρών της ΕΘΑ Έγκωμης συστάθηκε την περίοδο 1969. Πρώτος προπονητής ήταν ο Κρίνος Μακρίδης. Αρχικά η ομάδα αγωνιζόταν στη Β΄ κατηγορία. Την περίοδο 1979-80 η ΕΘΑ συμμετείχε για πρώτη φορά στην Α΄ κατηγορία.
Η μεγαλύτερη επιτυχία στην ιστορία του τμήματος ήρθε την περίοδο 2010-11 όταν αναδείχθηκε για πρώτη φορά πρωταθλήτρια Κύπρου. Η ΕΘΑ επανέλαβε την επιτυχία της αυτή και την επόμενη περίοδο. Επιπρόσθετα κατέκτησε το Κύπελλο Κύπρου τρεις φορές: 2011, 2013 και 2015. Το 2011 κατέκτησε και το Σούπερ Καπ.

Καλαθοσφαίριση γυναικών

Το καλαθοσφαιρικό τμήμα γυναικών της ΕΘΑ Έγκωμης συμμετέχει στο Κυπριακό πρωτάθλημα καλαθοσφαίρισης γυναικών. Έχει αναδειχθεί μία φορά πρωταθλήτρια Κύπρου, την περίοδο 1991-92.
Γιώργος Σκρέκης

Σε συλλογικό επίπεδο

Ο Γιώργος Σκρέκης ξεκίνησε το ποδόσφαιρο από τον Ηρακλή Καλλιθέας και το 1962 σε ηλικία 17 ετών πήγε στην ομάδα του Πανιώνιου. Από την επόμενη περίοδο (1963-64) ο προπονητής Ιωάννης Σκορδίλης τον καθιέρωσε βασικό στη θέση του κεντρικού αμυντικού. Αγωνίστηκε πέντε χρόνια στη θέση αυτή ως το 1968 που ο προπονητής Ντέζο Μπούντζακ τον μετέφερε στη θέση του δεξιού αμυντικού, όπου έκτοτε αγωνίστηκε. Ήταν μέλος της σπουδαίας ομάδας του Πανιωνίου που έφτασε ως τον τελικό του Κυπέλλου Ελλάδας το 1967. Αφού απέκλεισε τον ΟΦΗ με 2-2 και εύνοια στην κλήρωση και τον Πανελευσινιακό με 3-0, ηττήθηκε στον τελικό από τον Παναθηναϊκό με 0-1.
Με τον Πανιώνιο αγωνίστηκε στο Κύπελλο Διεθνών Εκθέσεων το 1969 και τερμάτισε στη δεύτερη θέση του πρωταθλήματος Α΄ Εθνικής το 1970-71 πίσω από την ΑΕΚ και μπροστά από τον Παναθηναϊκό, φιναλίστ τότε του κυπέλλου Πρωταθλητριών. Το ίδιο έτος κατέκτησε με το σύλλογό του το Βαλκανικό Κύπελλο. Λόγω σοβαρού τραυματισμού δεν είχε την ευκαιρία να αγωνιστεί στο κύπελλο ΟΥΕΦΑ στην αρχή της περιόδου 1971-72.
Το 1974 πήρε μεταγραφή στην ΑΕΚ, μαζί με άλλους πέντε ποδοσφαιριστές του Πανιωνίου, όπου αγωνίστηκε ως το 1977. Κορυφαία στιγμή στην καριέρα του με τη φανέλα των "κιτρινόμαυρων" ήταν η συμμετοχή του στα ημιτελικά του κυπέλλου ΟΥΕΦΑ την περίοδο 1976-77. Την επόμενη (1977-78) επέστρεψε στον Πανιώνιο, όπου έκλεισε την καριέρα του.

Στις εθνικές ομάδες

Ο Γιώργος Σκρέκης υπήρξε πέντε φορές διεθνής με την εθνική ομάδα. Η πρώτη φορά ήταν στις 16/10/1966 στο νικηφόρο με 2-1 εντός έδρας αγώνα για τα προκριματικά του Κυπέλλου Εθνών κατά της Φινλανδίας.
Μετείχε πάλι σε αγώνες της εθνικής το 1970. Η δεύτερη συμμετοχή του ήταν στις 11/10/1970 στον εκτός έδρας αγώνα με τη Μάλτα για τα προκριματικά του Κυπέλλου Εθνών (1-1). Ακολούθησαν δύο φιλικοί αγώνες με την Ισπανία εκτός έδρας (1-2) και την Αυστραλία εντός έδρας (1-3). Η τελευταία συμμετοχή του ήταν στις 16/12/1970 στον εντός έδρας αγώνα για τα προκριματικά του Κυπέλλου Εθνών με την Ελβετία (0-1).
Επίσης, ήταν βασικό μέλος της εθνικής ενόπλων το το 1968 και το 1969, όταν κατέκτησε το παγκόσμιο πρωτάθλημα ΣΙΣΜ σε δύο συνεχόμενες διοργανώσεις.
Μπράντλεϊ Κούπερ

Νεανικά χρόνια

Ο Κούπερ γεννήθηκε στη Φιλαδέλφεια (Πενσυλβάνια) των Ηνωμένων Πολιτειών, και μεγάλωσε κοντά στην Jenkintown, Πενσυλβάνια. Η μητέρα του, Γκλόρια (Καμπάνο), είναι Ιταλό-Αμερικανίδα, και ο πατέρας του, Τσαρλς Τ. Κούπερ, ήταν Ιρλανδοαμερικανός και δούλευε ως χρηματιστής για την Merrill Lynch. Έχει μία αδερφή, τη Χόλι. Ο Κούπερ μεγάλωσε ως Καθολικός. Όσο παρακολουθούσε την Germantown Academy, ο Κούπερ εργαζόταν στην Philadelphia Daily News. Μετά την αποφοίτησή του από την Germantown Ακαδημία το 1993, πήγε στο Πανεπιστήμιο Villanova, μετά μεταγράφηκε στο Πανεπιστήμιο Τζώρτζταουν, από το οποίο απεφοίτησε με άριστα το 1997. Ο Κούπερ έμαθε άπταιστα γαλλικά στο Τζώρτζταουν και πέρασε έξι μήνες ως φοιτητής με τα πρόγραμμα ανταλλαγής στο Aix-en-Provence, στη Γαλλία. Το 2000, έλαβε το Master of Fine Arts από το Actors Studio Drama School στη Νέα Υόρκη.

Σταδιοδρομία

Ο Κούπερ ξεκίνησε τη σταδιοδρομία του ως επαγγελματίας ηθοποιός στην τηλεοπτική σειρά Sex and the City το 1999, και επίσης ως παρουσιαστής του Globe Trekker]. Ο Κούπερ έκανε το ντεμπούτο του στον κινηματογράφο με την ταινία Wet Hot American Summer το 2001, πριν το ρόλο του ως Γουίλ Τίπιν στο επιτυχημένο τηλεοπτικό δράμα  Alias.  Επίσης ήταν guest star στην τηλεοπτική σειρά Miss Match. Ο Κούπερ γύρισε σκηνές για το ψυχολογικό θρίλερ Σε Αντίθετη Τροχιά (Changing Lanes) το 2002; το βίντεο αφαιρέθηκε από την τελική ταινία αλλά εμφανίζεται στο DVD και στο Blu-ray.
Ο Κούπερ συμπρωταγωνίστησε στην τηλεταινία I Want to Marry Ryan Banks με τον Τζέισον Πρίστλεϊ, και εμφανίστηκε ως  guest star στη σειρά Jack & Bobby. Έπαιξε στην κωμωδία Γαμο-μπελάδες (Wedding Crashers) και εμφανίστηκε στην ταινία  30άρης από σπίτι (Failure to Launch) ως φίλος του χαρακτήρα του Μάθιου ΜακΚόναχι. Το 2012 συμπρωταγωνίστησε με τους Τζένιφερ Λόρενς, Ρόμπερτ Ντε Νίρο και Τζάκι Γουίβερ στην κωμωδία Οδηγός Αισιοδοξίας (Silver Linings Playbook) κι έλαβε την πρώτη του υποψηφιότητα για Όσκαρ Α' Ανδρικού Ρόλου.
Το 2018 . πρωταγωνίστηκε μαζί  με τη Lady Gaga , στη ταινία ''A Star Is Born''.

Προσωπική ζωή

Ο Κούπερ νυμφεύθηκε την ηθοποιό Τζένιφερ Εσποσίτο το 2006. Τον Μάιο του 2007 ανακοινώθηκε ότι η Εσποσίτο κατέθεσε αίτηση διαζυγίου.
Τον Σεπτέμβριο του 2010 αναφέρθηκε ότι ο Κούπερ και η ηθοποιός Ρενέ Ζελβέγκερ έχουν σχέση εδώ και ένα χρόνο, αλλά στις 18 Μαρτίου 2011 το περιοδικό People ανέφερε ότι το ζευγάρι χώρισε.
Από το 2015 έχει σχέση με τη Ρωσίδα σούπερμοντελ Ιρίνα Σέικ κσι έχουν μια κόρη, τη Λία Ντε Σέιν Σέικ Κούπερ (21 Μαρτίου 2017).
Χρήστος Τσουτσουβής

Βιογραφικό

Γεννήθηκε το 1953. Κατά τη διάρκεια των σπουδών του στο Γκρατς της Αυστρίας έγινε μέλος του ΠΑΚ και εκπαιδεύθηκε στην χρήση όπλων. Επιστρέφοντας στην Ελλάδα ήταν εκλογικός αντιπρόσωπος του ΠΑΣΟΚ στις πρώτες μεταδικτατορικές εκλογές τον Νοέμβριο του 1974. Όμως τελικά εγκατέλειψε το ΠΑΣΟΚ και εντάχθηκε στον Επαναστατικό Λαϊκό Αγώνα (ΕΛΑ). Φέρεται να συμμετείχε στην ένοπλη συμπλοκή με αστυνομικούς στην οποία σκοτώθηκε ο Χρήστος Κασσίμης το 1977, και στη δολοφονία του βασανιστή της Χούντας, απότακτου αξιωματικού της Ασφάλειας Πέτρου Μπάμπαλη το 1979. Την ευθύνη για την δολοφονία Μπάμπαλη αρχικά ανέλαβε η «Ομάδα Ιούνης '78», όμως αργότερα αποδείχτηκε ότι πίσω της κρυβόταν ο ΕΛΑ, κάτι που τελικά και ο ίδιος παραδέχθηκε.
Αποχωρώντας από τον ΕΛΑ το 1980, ίδρυσε την «Αντικρατική Πάλη», η οποία δολοφόνησε τον εισαγγελέα Θεοφανόπουλο, ενώ κατηγορήθηκε και για εμπρησμούς. Στις 15 Μαΐου 1985, ο Τσουτσουβής σκοτώθηκε σε συμπλοκή με αστυνομικούς της Κρατικής Ασφάλειας στην οδό Αμφικλείας στου Γκύζη. Πριν πέσει νεκρός ο ίδιος, σκότωσε τρεις αστυνομικούς (Γιώργο Δουγένη, Bασίλη Μπούρα, Γιώργο Γεωργίου).

Ακούστε

Εκτός Ελέγχου - Τσουτσουβής.
Μάρμαρα Νεοχωρίου Αιτωλοακαρνανίας

Γεωγραφία - Ιστορία

Τα Μάρμαρα βρίσκονται δυτικά του Αχελώου ποταμού στην ευρύτερη περιοχή του Νεοχωρίου. Από το χωριό διέρχεται η επαρχιακή οδός Αιτωλικού - Αστακού και είναι κτισμένο ανάμεσα στο Νεοχώρι και το Αιτωλικό. Απέχει 17,5 χλμ. βορειοδυτικά του Μεσολογγίου και 7 χλμ. νοτιοδυτικά από το Αιτωλικό. Ως οικισμός περιλαμβάνεται στις ελληνικές απογραφές από το 1928 ως μέρος της τότε κοινότητας Αιτωλικού. Σύμφωνα με το πρόγραμμα Καλλικράτης, μαζί με το Νεοχώρι και τη Μαγούλα αποτελούν τη δημοτική κοινότητα Νεοχωρίου Μεσολογγίου που υπάγεται στη δημοτική ενότητα Οινιάδων του Ιεράς Πόλης Μεσολογγίου και σύμφωνα με την απογραφή 2011 έχει πληθυσμό 205 κατοίκους.
Γκούσταφ Νάχτιγκαλ

Βιογραφία

Γεννήθηκε στις 23 Φεβρουαρίου 1834 στο Άιχστεντ. Πατέρας του ήταν ο ιερέας Καρλ Φρίντριχ Νάχτιγκαλ, ο οποίος πέθανε νωρίς από φυματίωση. Ο μικρός Γκούσταφ, ορφανός από πατέρα, τελείωσε το γυμνάσιο και φοίτησε ιατρική στα Πανεπιστήμια της Χάλε, του Βύρτσμπουργκ και του Γκράιφσβαλντ. Προσχώρησε στις φοιτητικές λέσχες της Παλαιομαρκίας το 1854, Πομερανίας το 1877 και Νασοβίας το 1878. Διορίστηκε στρατιωτικός ιατρός στην Κολωνία το 1858.
Αρώστησε από φυματίωση και πήγε στην Αφρική για να αναρρώσει. Εγκαταστάθηκε στην Αλγερία, και από το 1863 στην Τυνησία, όπου υπηρέτησε ως ιατρός στην εξτρατεία κατά των επανασταημένων φυλών του Μάγκρεμπ. Αργότερα έγινε προσωπικός ιατρός του Μπέη και έμαθε να μιλάει αραβικά. Το 1868 γνώρισε τον εξερευνητή Γκέρχαρντ Ρολφς, στον οποίο είχε ανατεθεί το 1868 η διακίνηση των δώρων του αυτοκράτορα Γουλιέλμου Α΄ της Γερμανίας προς τον Σουλτάνο του Μπόρνου (στην σημερινή Νιγηρία). Ο Ρολφς με την σειρά του παρέθεσε την διεκπεραίωση της εργασίας αυτής στον Νάχτιγκαλ. Αργότερα ο Νάχτιγκαλ γνώρισε και την εξερευνήτρια Αμεξαντρίνε Τίννε. 
Ο Νάχτιγκαλ ξεκίνησε την αποστολή του στις 17 Φεβρουαρίου 1869. Πήγε στην Τρίπολη της Λιβύης, διέσχισε την Σαχάρα, διέμεινε στην όαση του Φεζάν, και έφτασε στο άγνωστο τότε Τούμπου, και στο Τιμπέστι. Εκεί τον λήστεψαν και κόντεψαν να τον φονέψουν, γι' αυτό κατέφυγε στο Μουρτζούκ, όπου διαχείμασε πρίν συνεχίσει το ταξίδι του. Την άνοιξη του 1970 συνέχισε το ταξίδι του και έφτασε στο Κούκα, στα ανάκτορα του Σουλτάνου του Μπόρνου, και του παρέδωσε τα δώρα του αυτοκράτορα που προορίζονταν για αυτόν.
Από εκεί συνέχισε το ταξίδι του και επισκέφτηκε και άλλα μέρη της Αφρικής, επιστρέφοντας το 1872 στην Κούκα. Συνέχισε τις εξερευνήσεις του μέχρι το 1875, οπότε επέστρεψε στην πατρίδα του. Στο Βερολίνο έγραψε τις εντυπώσεις του, που απέσπασαν πολλά βραβεία. Διορίστηκε το 1882 από τον Μπίσμαρκ πρέσβης στην Τύνιδας. Το 1884 προάχθηκε σε αυτοκρατορικό επίτροπο (Reichskommissar) για την Γερμανική Δυτική Αφρική.
Απεβίωσε στις 20 Απριλίου 1885 στην ακτή της Δυτικής Αφρικής.